Sieklike Suid-Afrikaner (92) geforseer om Brittanje te verlaatMyrtle Cothill (regs) en haar dogter, Mary Wills. Foto: Steve Reigate via The Guardian Online Myrtle Cothill, ŉ 92-jarige weduwee wat in Suid-Afrika gebore is maar nou in Brittanje by haar enigste dogter woon, word moontlik deur afgedwingde deportasie in die gesig gestaar, ondanks haar swak gesondheid. Volgens ŉ berig in The Guardian ly dié bejaarde vrou aan hartprobleme, sigverlies, gehoorprobleme en het sy geen familie in Suid-Afrika nie. Haar dogter, Mary Wills (66), versorg haar al sedert Februarie 2014 weens haar swak gesondheid. Ten spyte van dié gesondheidsprobleme het Cothill onlangs ŉ brief van Capita ontvang wat haar ingelig het om onmiddellik planne te maak om die land te verlaat nadat haar visumaansoek nie geslaag het nie. Capita is ŉ private firma in diens van die Britse departement van binnelandse sake met die opdrag om toe te sien dat mense wat langer vertoef as wat hul visum bepaal, voldoen aan visumvereistes. Ann Widdecombe, voormalige Tory-parlementslid, het gesê dié besluit van die immigrasiekantoor is uiters harteloos. “In dié geval tree die reëls op as ŉ wrede baas eerder as iets wat die mense bedien en nuttig is.” Saira Grant, beleidsdirekteur van die gesamentlike raad vir die welsyn van immigrante, sê weens nuwe wette sal Cothill so te sê moet kan bewys dat sy op haar sterfbed is om deportasie te verhoed. Sy sê Cothill se gevorderde ouderdom en swak gesondheid is nie genoeg om deportasie vry te spring nie. Cothill se dogter het intussen gesê sy sal die beslissing teenstaan. “My ma het haar vingers tot op die been gewerk om vir my te sorg as kind. Hoekom kan ek nie vir haar sorg op haar oudag soos sy vir my gedoen het toe ek jonk was nie? Sy is nie ’n bedreiging vir enigiemand nie. Dit is verkeerd om ons te skei.” Wills sê sy kan ook nie in Suid-Afrika na haar ma omsien nie, omdat sy nie wettiglik geregtig is om hier te woon nie. Boonop het sy ŉ siek eggenoot in Brittanje om na om te sien. Cothill het aan The Guardian gesê sy wil nie na Suid-Afrika gedeporteer word nie omdat sy nie gesond is nie en niemand hier ken nie. “Ek wil regtig nie gaan nie. Ek ken niemand daar nie en is ook nie gesond om te reis nie. Ek is baie ontsteld hieroor – ek is 92 en siek. Ek wil by my dogter wees,” het sy gesê. Wills het intussen ŉ petisie saamgestel om haar ma in Brittanje te hou.